CELEX: 32012R0471
Language: et
Date: 2012-06-04 00:00:00
Title: Komisjoni määrus (EL) nr 471/2012, 4. juuni 2012 , millega muudetakse Euroopa Parlamendi ja nõukogu määruse (EÜ) nr 1333/2008 II lisa seoses lüsosüümi (E 1105) kasutamisega õlles  EMPs kohaldatav tekst

5.6.2012   
            
            
               ET
            
            
               Euroopa Liidu Teataja
            
            
               L 144/19
            
         KOMISJONI MÄÄRUS (EL) nr 471/2012,
   4. juuni 2012,
   millega muudetakse Euroopa Parlamendi ja nõukogu määruse (EÜ) nr 1333/2008 II lisa seoses lüsosüümi (E 1105) kasutamisega õlles
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 16. detsembri 2008. aasta määrust (EÜ) nr 1333/2008 toidu lisaainete kohta, (1) eriti selle artikli 10 lõiget 3 ja artikli 30 lõiget 5,
   ning arvestades järgmist:
   
               (1)
            
            
               Määruse (EÜ) nr 1333/2008 II lisas on sätestatud toidus kasutamiseks lubatud lisaainete Euroopa Liidu loetelu ja kõnealuste lisaainete kasutamise tingimused.
            
         
               (2)
            
            
               Seda loetelu võib muuta Euroopa Parlamendi ja nõukogu 16. detsembri 2008. aasta määruses (EÜ) nr 1331/2008, millega kehtestatakse toidu lisaainete, toiduensüümide ning toidu lõhna- ja maitseainete lubade andmise ühtne menetlus, (2) osutatud menetluse kohaselt.
            
         
               (3)
            
            
               Vastavalt määruse (EÜ) nr 1331/2008 artikli 3 lõikele 1 võib liidu lisaainete loetelu ajakohastada kas komisjoni algatusel või vastava taotluse saamisel.
            
         
               (4)
            
            
               On esitatud taotlus lüsosüümi (E 1105) säilitusainena kasutamise lubamiseks õlles ning see taotlus on tehtud kättesaadavaks ka liikmesriikidele.
            
         
               (5)
            
            
               Enamik õlletehaseid kasutab membraanfiltrimisega steriliseerimist või pastöriseerimist, et vältida õlle bakteritega saastumist selle säilitamisel enne tarbimist. Mõne eriõlle, nagu taaskääritatud pinnakääritusega õlle, näiteks vaadiõlle ja pudeliõlle puhul ei ole sellised töötlusviisid võimalikud, sest neis sisalduvad elusad mikroorganismid kuuluvad niisuguste õlleliikide tootmisprotsessi. Lüsosüüm (E 1105) on osutunud õllepruulimise jaoks sobivaks antibakteriaalseks aineks ning pidurdab tõhusalt valminud õllele lisatud piimhappebakterite kasvu.
            
         
               (6)
            
            
               Lüsosüüm (E 1105) kuulub selliste lisaainete rühma, mille puhul ei ole kindlaks määratud lubatud päevast tarbitavat kogust (3). See tähendab, et koguses, mis on vajalik soovitud tehnoloogilise mõju saavutamiseks, ei kujuta kõnealune aine tervisele ohtu. Seetõttu on asjakohane lubada lüsosüümi (E 1105) kasutamist selliste õllede puhul, mida ei pastöriseerita ega steriliseerita membraanfiltrimisega.
            
         
               (7)
            
            
               Vastavalt komisjoni 27. augusti 2008. aasta direktiivile 2008/84/EÜ, millega nähakse ette toiduainetes kasutatavate lisaainete (välja arvatud värv- ja magusainete) puhtuse erikriteeriumid, (4) saadakse lüsosüümi (E 1105) kanamunavalgest. Munad ja neist valmistatud tooted on loetletud Euroopa Parlamendi ja nõukogu 20. märtsi 2000. aasta direktiivi 2000/13/EÜ (toidu märgistamist, esitlemist ja reklaami käsitlevate liikmesriikide õigusaktide ühtlustamise kohta) (5) IIIa lisas. Kõnealuse ensüümi sisaldus õlles peab nimetatud direktiivi nõuete kohaselt olema etiketil märgitud.
            
         
               (8)
            
            
               Vastavalt määruse (EÜ) nr 1331/2008 artikli 3 lõikele 2 peab komisjon määruse (EÜ) nr 1333/2008 II lisas sätestatud Euroopa Liidu toidu lisaainete loetelu ajakohastamiseks küsima Euroopa Toiduohutusameti arvamust, välja arvatud juhul, kui kõnealune ajakohastamine ei mõjuta inimeste tervist. Kuna loa andmine lüsosüümi (E 1105) kasutamiseks säilitusainena õlles kujutab endast kõnealuse loetelu ajakohastamist, mis ei mõjuta inimeste tervist, puudub vajadus Euroopa Toiduohutusameti arvamuse järele.
            
         
               (9)
            
            
               Vastavalt komisjoni 11. novembri 2011. aasta määruse (EL) nr 1129/2011 (millega muudetakse Euroopa Parlamendi ja nõukogu määruse (EÜ) nr 1333/2008 II lisa ja kehtestatakse Euroopa Liidu toidu lisaainete loetelu) (6) üleminekusätetele kohaldatakse II lisa, milles on sätestatud Euroopa Liidu loetelu toidus kasutada lubatud lisaainetest ja kõnealuste lisaainete kasutamise tingimused, alates 1. juunist 2013. Et võimaldada lüsosüümi (E 1105) kasutamist õlles enne nimetatud tähtaega, tuleb kõnealuse toidu lisaainega seoses määrata varasem kohaldamiskuupäev.
            
         
               (10)
            
            
               Seega tuleks määruse (EÜ) nr 1333/2008 II lisa vastavalt muuta.
            
         
               (11)
            
            
               Käesoleva määrusega ette nähtud meetmed on kooskõlas toiduahela ja loomatervishoiu alalise komitee arvamusega ning ei Euroopa Parlament ega nõukogu ei ole vastuväiteid esitanud,
            
         ON VASTU VÕTNUD KÄESOLEVA MÄÄRUSE:
   Artikkel 1
   Määruse (EÜ) nr 1333/2008 II lisa muudetakse vastavalt käesoleva määruse lisale.
   Artikkel 2
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 4. juuni 2012
      
         
            Komisjoni nimel
         
         
            president
         
         José Manuel BARROSO
      
   
   
      (1)  ELT L 354, 31.12.2008, lk 16.
   
      (2)  ELT L 354, 31.12.2008, lk 1.
   
      (3)  Komisjoni aruanne toidu kaudu toidu lisaainete omastamise kohta Euroopa Liidus (KOM(2001) 542 (lõplik)).
   
      (4)  ELT L 253, 20.9.2008, lk 1.
   
      (5)  EÜT L 109, 6.5.2000, lk 29.
   
      (6)  ELT L 295, 12.11.2011, lk 1.
   
      LISA
      Määruse (EÜ) nr 1333/2008 II lisa E osas lisatakse toidugruppi 14.2.1 „õlu ja linnasejoogid” kande „E 962” järele järgmine kanne:
      
         
                      
                  
                  
                     „E 1105
                  
                  
                     Lüsosüüm
                  
                  
                     
                        quantum satis
                     
                  
                  
                      
                  
                  
                     Ainult õlles, mida ei pastöriseerita ega steriliseerita membraanfiltrimisega
                  
                  
                     Kohaldatakse
                     alates 25. juunist 2012”